Στρατηγικά, η Εθνική Αντίσταση σε μεγάλο βαθμό βοήθησε ένα μεγάλο μέρος στρατιωτικών να διαφύγουν στην Βόρεια Αφρική και να συνεχίσουν τον αγώνα κατά των Γερμανών διαφυλάττοντας έτσι και την αξιοπρέπεια των Ενόπλων Δυνάμεων. Αποτέλεσμα της Αντίστασης ήταν να καθυστερήσουν οι Γερμανοί, όσον αφορά τα σχέδιά τους για την εισβολή στην Σοβιετική Ένωση, κάτι που πιθανότατα να άλλαξε την εξέλιξη του πολέμου, με θετικά αποτελέσματα για τους Συμμάχους. Η μάχη και το σαμποτάζ της γέφυρας του Γοργοπόταμου ήταν από της κορυφαίες πράξεις αντίστασης στην χώρα μας, μια από τις εντυπωσιακότερες ενέργειες δολιοφθορών στην κατεχόμενη Ευρώπη και μείωσε σημαντικά τη διακίνηση πολεμοφοδίων και πρώτων υλών προς και από την Ελλάδα. Παρά τις διαμάχες μεταξύ των αντιστασιακών οργανώσεων (που τελικά οδήγησαν και στον Εμφύλιο), η Αντίσταση επέτυχε τον σκοπό της με περιοχές να απελευθερώνονται, φτάνοντας μάλιστα στο σημείο να δημιουργηθεί η Πολιτική Επιτροπή Εθνικής Απελευθέρωσης (ΠΕΕΑ) από το ΕΑΜ, ένα είδος κυβέρνησης της ελεύθερης Ελλάδας. Ειδικά προς το τέλος του πολέμου η Αντίσταση είχε πάρει μορφή γενικού πολέμου. Τελικά οι δυνάμεις του Άξονα αναγκάστηκαν να υποχωρήσουν και εγκατέλειψαν την Ελλάδα στα πλαίσια της γενικότερης ήττας τους στον Β' Παγκόσμιο Πόλεμο.